DESEMNAREA PRIMULUI-MINISTRU ÎN UNELE STATE EUROPENE


ABSTRACT
În privinţa numirii Primului-ministru nu există o practică unitară în statele Uniunii Europene. Există însă prevederi constituționale precise în majoritatea acestor state.

Din punctul de vedere al literei Legii fundamentale, există trei cazuri distincte:

· numirea Primului-ministru este un atribut al şefului statului, fie el Președinte sau Monarh (acesta este cazul cel mai frecvent întâlnit: Austria, Danemarca, Franța, Germania, Italia, Letonia, Malta, Olanda, Portugalia, Slovacia, Regatul Unit) ; 

· stabilirea/alegerea Primului-ministru este, în esență, atributul Parlamentului (este cel mai puțin frecvent caz: Finlanda, Irlanda, Suedia, Ungaria) ; 

· cazuri mixte, unde Președintele și Legislativul împart responsabilitatea stabilirii/numirii Primului-ministru: Estonia, Polonia, Bulgaria, Grecia, Lituania, Slovenia.

Textele constituționale fac uneori distincția între „numire”, „desemnare”, „propunere” și „aprobare”/”învestire”. Cazurile acestea sunt rare și se întâlnesc când există o anume divizare a răspunderii între Legislativ și şeful statului în materie de stabilire a Primului-ministru. De remarcat că în toate aceste situații distincția nu este implicită, ci enunțată clar de constituția respectivă.

Votul de învestitură nu este absolut necesar în toate cazurile.
În continuare, prezentăm reglementări şi practici de numire a     Primului-ministru în unele state europene.

FRANŢA
În Franţa funcţionează un regim politic semi-prezidenţial.
Conform art. 8 din Constituţie
, numirea Primului-ministru este competenţa exclusivă a Preşedintelui Republicii. Contrasemnătura documentului de numire nu este necesară pe decretul prezidenţial de numire a şefului Guvernului. Şeful statului are în principiu o libertate absolută în alegerea sa. Acesta este cazul când majoritatea prezidenţială coincide cu majoritatea parlamentară. Situaţia este diferită în caz de coabitare
 între Preşedintele Republicii şi o Adunare Naţională opusă din punct de vedere politic. Preşedintele este contrâns, în raport cu forţa politică defavorabilă, să recunoască persoana pe care noua majoritate o recunoaşte ca fiind viitorul Prim-ministru. Această situaţie este ilustrată de numirile lui Jacques Chirac (1986), Edouard Balladur (1993) şi Lionel Jospin (1997).
Libertatea Preşedintelui de a desemna pe Primul-ministru nu este totală; acesta nu este obligat să desemneze ca Prim-ministru pe şeful partidului majoritar, dar trebuie să ţină seama de cerinţa ca persoana desemnată să se bucure de încrederea majorităţii parlamentare. Acest lucru nu este întotdeauna uşor, deoarece pot exista situaţii în care această persoană să nu se bucure de suficientă influenţă sau prestigiu în cadrul grupului parlamentar majoritar, chemat, în cadrul Parlamentului, să aprobe desemnarea       Primului-ministru.

În caz de coabitare, Preşedintele îşi pierde anumite prerogative în raport cu perioadele de funcţionare normală a regimului. Numind întotdeauna şeful Guvernului, el trebuie imperativ să-l aleagă din rândul majorităţii parlamentare. Dar nimic nu-l obligă la aceasta, decât înţelepciunea politică, Preşedintele neputând într-un context politic defavorabil lui să se angajeze într-o dovadă de forţă cu noua majoritate parlamentară. El pierde orice competenţă în alcătuirea echipei guvernamentale, cu excepţia, deloc neglijabilă, a miniştrilor cu atribuţii în domeniul „rezervat” şefului statului (apărare şi afaceri externe)
.  

Există o diferenţă importantă între procedura desemnării              Primului-ministru în timpul celei de-a V-a Republici şi practicile din Republicile precedente. Odată emis decretul prezidenţial de numire, Primul-ministru dispune de toate prerogativele sale. El nu mai trebuie să se prezinte în faţa Adunării Naţionale pentru a obţine învestitura, aprobarea programului său şi  alcătuirea Guvernului, cum era în timpul celei de-a IV-a Republici
. 
ITALIA

Italia este o republică parlamentară, viaţa politică desfăşurându-se în cadrul unui sistem multipartid. Guvernul este condus de Preşedintele Consiliului de Miniştri (Presidente del Consiglio dei Ministri), informal numit şi Premier sau Prim-ministru.
 

Conform art. 95 din Constituţie, acesta conduce politica generală a Guvernului, răspunzând de aceasta (Art. 92-96 din Constituţie).

Preşedintele Republicii numeşte Primul-ministru.

Constituirea Guvernului se face în urma unui proces complex care presupune două faze:
1) faza pregătitoare (cea a consultărilor);
2) faza deputerii jurământului (art. 93 din Constituţie) şi a obţinerii încrederii din partea celor două Camere ale Parlamentului.

În faza pregătitoare, Preşedintele Republicii desfăşoară consultări pentru a individualiza potenţialul Preşedinte al Consiliului de Miniştri capabil să formeze un Guvern care să obţină încrederea din partea majorităţii membrilor Parlamentului. Acest mecanism este activat de fiecare dată când apare o criză de Guvern, fie printr-un vot de neîncredere, fie prin demisia Guvernului în funcţie.

Ordinea consultărilor nu este reglementată în mod expres. În mod concret, această fază poate fi reprezentată de consultările considerate ca fiind necesare, adică cele care se referă la şefii grupurilor parlamentare şi la reprezentanţii coaliţiilor, împreună cu Preşedinţii celor două Camere.

În prezent, lista persoanelor pe care Preşedintele Republicii le consultă cuprinde:
· Preşedinţii Camerelor;
· foştii Preşedinţi ai Republicii (care sunt senatori pe viaţă);
· delegaţiile politice.

Deşi nu este prevăzut expres de Constituţie, desemnarea poate fi precedată de un mandat explorator, care se dovedeşte necesar atunci când consultările nu au fost concludente. În caz contrar, Preşedintele Republicii îl desemnează direct pe cel indicat de grupurile care alcătuiesc majoritatea şi care poate alcătui un Guvern în măsură să obţină votul de încredere.

În rezolvarea crizelor, se consideră că şeful statului nu este „liber din punct de vedere juridic” în alegerea persoanei desemnate, fiind limitată alegerea sa de individualizarea unei persoane care să formeze un Guvern care să obţină încrederea Parlamentului.

După desemnare, Preşedintele nu mai intervine în hotărârile celui însărcinat cu formarea noului Guvern.

Persoana desemnată, după o scurtă perioadă de consultări, poate accepta sau depune mandatul.

Preşedintele Republicii semnează trei decrete:
1) cel de numire a Preşedintelui Consiliului de Miniştri (contrasemnat de Preşedintele numit al Consiliului de Miniştri);

2) cel de numire a miniştrilor (contrasemnat de Preşedintele Consiliului de Miniştri);

3) cel de acceptare a demisiei Guvernului anterior (contrasemnat de Preşedintele Consiliului de Miniştri numit).
Înainte de preluarea funcţiilor, Preşedintele Consiliului de Miniştri depune jurământul, conform formulei prevăzute la art. 1 paragraful 3 al Legii nr. 400/1988. La zece zile de la decretul de numire, Guvernul trebuie să se prezinte în faţa Camerelor pentru obţinerea votului de încredere. Preşedintele Consiliului de Miniştri îşi asumă răspunderea încă de la depunerea jurământului, deci înainte de obţinerea încrederii. 
CEHIA

Din punct de vedere al regimului politic, Cehia este o republică parlamentară, bazată pe pluripartitism şi reprezentativitate democratică, Preşedintele fiind ales de către Camerele reunite, pentru o perioadă de 5 ani, conform art. 54 şi 55 din Constituţie. 

Procedura de numire a Primului-ministru este reglementată în art.68 alin. 2-4 din Constituţie. Astfel, se arată că Primul-ministru este desemnat de către Preşedintele Republicii, care numeşte, la propunerea Primului-ministru, şi pe ceilalţi membri ai Guvernului. 

         În termen de treizeci de zile după numirea sa, Guvernul trebuie să se prezinte în faţa Camerei Deputaţilor şi să solicite un vot de încredere.

          În cazul în care Guvernul nou-numit nu reuşeşte să obţină votul de încredere al  Camerei Deputaţilor, Preşedintele va desemna un nou         Prim-ministru. Dacă şi un al doilea guvern astfel creat nu reuşeşte să câştige încrederea Camerei Deputaţilor, Preşedintele Republicii va desemna un  Prim-ministru propus de Preşedintele Camerei Deputaţilor.

În cazul în care şi Primul-ministru desemnat de către Preşedintele Republicii la propunerea Preşedintelui Camerei Deputaţilor împreună cu membrii Cabinetului său nu obţine votul de încredere al Camerei, atunci Preşedintele Republicii dizolvă Camera Deputaţilor şi anunţă organizarea de noi alegeri parlamentare (art. 35 din Constituţia Cehiei), dar acest lucru nu se poate întâmpla cu trei luni înainte de încetarea mandatului electoral (Art. 35 alin. 2 din Constituţia Cehiei).

În practică au fost cazuri în care liderii partidelor politice au desemnat Primul-ministru prin negocieri, iar propunerea a fost trimisă Preşedintelui. Această situaţie s-a produs recent, în cazul demisiei Guvernului condus de Primul-ministru Mirek Topolánek. Nominalizarea lui Jan Fischer pentru funcţia de Premier a primit sprijinul unanim al tuturor partidelor politice, iar Preşedintele a aprobat formal această propunere. 

POLONIA

Potrivit Constituţiei Poloniei (art. 154 şi 155), Preşedintele Republicii desemnează Primul-ministru, care va propune componenţa Guvernului. Preşedintele Republicii, în termen de 14 zile de la data şedinţei de constituire a Seimului sau de la data acceptării demisiei guvernului anterior, numeşte Primul ministru şi membrii Guvernului şi primeşte jurământul noului Cabinet.


   În termen de 14 zile de la data numirii de către Preşedinte,        Primul-ministru prezintă Seimului programul, împreună cu o moţiune prin care solicită votul de încredere. Moţiunea se adoptă cu majoritate absolută de voturi, în prezenţa a cel puţin jumătate din numărul total de deputaţi.


În situaţia în care Guvernul astfel numit nu obţine votul de încredere al Seimului, în termen de 14 zile după termenele prevăzute în paragrafele anterioare, Seimul va proceda la alegerea Primului-ministru precum şi a membrilor Guvernului,  propuşi de Seim, cu majoritate absolută de voturi, în prezenţa a cel puţin jumătate din numărul total de deputaţi. Preşedintele Republicii va numi Guvernul astfel ales şi va primi jurământul membrilor acestuia.


Dacă Seimul nu reuşeşte să aleagă Primul-ministru şi să formeze Guvernul, Preşedinte Republicii, în termen de 14 alte zile, numeşte        Primul-ministru şi membrii Guvernului propuşi de acesta. Seimul, în termen de 14 zile de la numirea Guvernului de către Preşedintele Republicii se va reuni în şedinţă, în prezenţa a cel puţin jumătate din numărul total de deputaţi, pentru acordarea votului de încredere.


Dacă Guvernul nu primeşte votul de încredere, Preşedintele Republicii dizolvă Seimul şi convoacă alegeri anticipate.
SLOVACIA


Conform art. 110 din Constituţie, Primul-ministru este numit şi revocat de către Preşedintele Republicii.

În practică, liderii partidelor politice care formează majoritatea parlamentară desemnează prin negocieri Primul-ministru, iar propunerea este trimisă Preşedintelui Republicii. 

O situaţie de acest gen a avut loc în anul 1993, în cazul Guvernului condus de Vladimir Meciar. Probleme au existat în cazul stabilirii componenţei Guvernului, Preşedintele refuzând învestirea unuia dintre miniştrii propuşi. În această situaţie, Primul-ministru a reluat negocierile cu partidele politice din cadrul coaliţiei majoritare, care dispunea de 80 de mandate din totalul de 150,  pentru alegerea altei persoane, în funcţie de algoritmul stabilit.

În final, Preşedintele, în baza prerogativelor constituţionale de care dispune, a numit un alt ministru din cadrul aceleiaşi coaliţii.
BULGARIA

Constituţia din 1991, modificată ultima dată în anul 2005, prevede la articolul 99 că, după consultarea cu grupurile parlamentare, Preşedintele însărcinează candidatul la postul de Prim-ministru, desemnat de grupul parlamentar cel mai numeros, să formeze Guvernul. Dacă, după un interval de 7 zile, candidatul la postul de Prim-ministru nu reuşeşte să propună membrii Consiliului de Miniştri, Preşedintele dă această sarcină candidatului desemnat de al doilea grup parlamentar. În cazul succesului mandatului explorator, Preşedintele propune Adunării Naţionale să aleagă candidatul la postul de Prim-ministru. Dacă nu se obţine un acord asupra formării Guvernului, Preşedintele numeşte un guvern din oficiu, dizolvă Adunarea şi anunţă data alegerilor.

ESTONIA

Estonia este o republică parlamentară, în care Preşedintele Statului este ales de Parlament, pentru o perioadă de cinci ani.
 Conform Constituţiei, Preşedintele numeşte Primul-ministru, după avizul coform al Parlamentului. La articolul 89 este prezentată situaţia în care, după demisia Guvernului, Preşedintele desemnează un candidat la funcţia de Prim-ministru care are sarcina de a forma un nou Guvern. În termen de 14 zile, Guvernul se prezintă în faţa Parlamentului care decide , fără dezbatere, prin vot deschis. Este nevoie de obţinerea majorităţii voturilor.

În termen de 7 zile, Primul-ministru autorizat de Parlament trebuie să formeze guvernul şi merge în faţa preşedintelui. Dacă guvernul este respins în Parlament a doua oară, dreptul de a numi candidatul revine Parlamentului. 

FINLANDA

Finlanda are cel mai vechi regim semiprezidenţial din Europa care a reuşit să funcţioneze în condiţiile existenţei unui sistem de partide foarte complex. 

Constituţia din 1999 prevede la articolul 61 că Parlamentul alege Primul-ministru care este numit de Preşedintele Republicii. Ceilalţi membri ai Guvernului sunt numiţi de Preşedinte, la propunerea Primului-ministru. Înainte ca să se procedeze la alegerea Primului-ministru, grupurile parlamentare negociază programul guvernamental şi compoziţia Guvernului. Preşedintele Republicii, pe baza acestor negocieri, după întrevederea cu Preşedintele Parlamentului, comunică Parlamentului numele candidatului la postul de Premier. Candidatul este ales Prim-ministru, dacă obţine, prin vot deschis, în Parlament, mai mult de jumătate din voturile exprimate. Dacă acest candidat nu obţine majoritatea cerută, este propus un nou candidat, conform aceleiaşi proceduri. În cazul în care noul candidat nu obţine mai mult de jumătate din voturi, Parlamentul procedează la alegere, prin vot deschis. Atunci, este ales candidatul care a obţinut cele mai multe voturi. 

CONCLUZII

Analiza prevederilor constituţionale referitoare la modul în care este desemnat şi validat şeful Guvernului în unele state state europene în care funcţionează regimuri de tip semiprezidenţial a pus în evidenţă existenţa unor modalităţi variate de mecanisme constituţionale de rezolvare a unor situaţii de posibil conflict sau disfuncţionalitate apărute în timpul desfăşurării procedurilor. 
Analiza comparată arată că, dincolo de varietatea prevederilor, principalul scop al acestora este asigurarea mecanismelor necesare funcţionării eficiente, astfel încât să se menţină stabilitatea sistemului democratic.
Asigurarea şi funcţionarea democraţiei este scopul fundamental al elaborării Constituţiilor. 

Conform opiniilor unor mari teoreticieni, rolul Constituţiei este să asigure instrumentele păstrării democraţiei, să asigure ingineria constituţională capabilă a asigura stabilitatea şi eficacitatea democraţiilor funcţionale .

Din această perspectivă reglarea raporturilor dintre principalele instituţii ale statului (Preşedinte, Guvern, Parlament) este menită a asigura funcţionarea sistemelor democratice, în corelaţie cu evoluţia complexă a realităţii sociale şi politice la un moment dat.
 Dincolo de mare varietate a structurii şi mecanismelor constituţionale, scopul comun esenţial al acestora rămâne menţinerea şi apărarea democraţiei, excluderea posibilităţii concentrării puterii în mod abuziv şi a declanşării instabilităţii ţării.

Compararea dintre mai multe regimuri, forme politice (prezidenţialism, parlamentarism, semiprezidenţialism) a avut drept criteriu măsura în care fiecare dintre ele deţin capacitatea de a se adapta în vederea susţinerii unor sisteme democratice stabile.

În acest context, regimurile prezidenţiale erau apreciate ca mai puţin apte să realizeze acest deziderat, întrucât fac greu faţă crizelor, produc blocaje structurale, prezintă riscul elaborării unor politici majoritare prea rigide, neavând mecanisme de autocorectare. Analiştii acestui sistem subliniau că, în interiorul lui, nu există niciun principiu democratic de rezolvare a disputelor dintre executiv şi legislativ cu privire la care dintre cele două reprezintă, de fapt, voinţa poporului.

 Rezultatele comparaţiilor teoretice realizate de specialiştii în domeniu, arată că semiprezidenţialismul ar avea capacitatea de a rezolva mai bine situaţii de criză politică, întrucât poate rezolva problema majorităţiilor disjuncte, divizate. Aceste situaţii apar, în general, când majoritatea care alege Preşedintele nu este aceeaşi cu majoritatea care controlează Parlamentul. 

Diferenţa esenţială dintre semiprezidenţialism şi celelalte regimuri politice este considerată a fi natura mixtă, mai flexibilă  a sistemului bazat pe principiul divizării puterii, substituind o autoritate monocentrică cu o structură duală de autoritate Preşedinte/Premier, implicit Parlament, prin modul în care Premierul depinde de votul de încredere al Parlamentului. Teoreticienii apreciază că, astfel, în mod esenţial, Preşedintele nu mai este apărat, izolat de intervenţia Parlamentului. În acest tip de mecanism puterea este împărţită: Preşedintele trebuie să împartă puterea cu un Prim-ministru care, la rândul său, trebuie să obţină sprijin parlamentar continuu.

 Principala provocare este legată, aşadar, de existenţa unor majorităţi politice disonante, de exemplu în situaţiile de coabitare  politică sau de momentele în care se schimbă majoritatea în Parlament.

Practica constituţională a unor state cu democraţii consolidate, funcţionale, arată că acest mecanism a funcţionat eficient, prin respectarea regulilor acestuia.

 În Franţa, în cele trei perioade de coabitare politică, nu s-au manifestat conflicte şi incidente majore, întrucât acordul între părţile care au constituit autoritatea bicefală specifică sistemului francez a funcţionat chiar atunci când s-au schimbat combinaţiile majorităţii. 

Unii teoreticieni au demonstrat că, în sistemul francez, pentru ca acesta să fie eficient şi stabil, Preşedintele trebuie să abandoneze poziţia dominantă, în favoarea Premierului, dacă vreodată un alt partid decât partidul său are majoritatea în Parlament.

În multe Constituţii mecanismul numirii şefului guvernului este prezentat în detaliu, luând în calcul posibilele situaţii manifestate şi caracteristicile sistemului de partide (ex. Finlanda, Bulgaria, Cehia, Portugalia) unde există sisteme multipartidiste.

În multe state europene au loc consultări sau sunt cerute avizele Parlamentelor, înaintea numirii candidatului la funcţia de şef al guvernului (ex. Portugalia, Finlanda, Bulgaria, Estonia, Germania).

În unele situaţii, când nu se obţine acordul parlamentelor asupra propunerilor făcute de Preşedinte, Parlamentele sau preşedinţii lor fac alte propuneri (Cehia, Finlanda). 

Aşadar, în dreptul comparat, desemnarea şefului Guvernului îmbracă forme distincte, în funcţie de natura regimului politic, iar în cadrul unui regim politic pot exista mai multe modalităţi de desemnare a acestuia
.
Astfel, procedura de învestitură a Guvernului diferă după cum ne situăm într-un regim parlamentar sau semiprezidenţial.
În ceea ce priveşte modalităţile concrete de consultare, în absenţa oricăror alte detalii constituţionale sau legislative, "Preşedintele urmează singur să decidă, fiind o chestiune ce ţine de fapt de practica vieţii politice, de stilul Preşedintelui ca om politic"
, însă trebuie neapărat menţionat că "rolul consultărilor derivă din necesitatea de a se asigura sprijin parlamentar pentru acordarea votului de încredere noului Guvern"
.
� „Preşedintele Republicii numeşte primul-ministru. El pune capăt atribuţiilor sale la prezentarea de către acesta a demisiei Guvernului.


    La propunerea primului-ministru, el numeşte ceilalţi membri ai Guvernului şi pune capăt atribuţiilor lor.” (sursa � HYPERLINK "http://www.assemblee-nationale.fr/connaissance/constitution.asp" ��http://www.assemblee-nationale.fr/connaissance/constitution.asp�)


� Coabitarea este definită ca fiind coexistenţa Preşedintelui Republicii şi a unei majorităţi politice care îi este opusă, în Adunarea Naţională. 


� Victor Duculescu, Constanţa Călinoiu, Georgeta Duculescu, Drept constituţional comparat, Lumina Lex, Bucureşti, 1999, pag. 223

� � HYPERLINK "http://www.governo.it/Governo/Struttura/formazione.html" ��http://www.governo.it/Governo/Struttura/formazione.html�

